শেষ পর্যন্ত যদি শাইনপুকুরেই থেকে যান মাশরাফি, তাহলে তারুণ্যনির্ভর একটা দলকেই নেতৃত্ব দিতে হবে বাংলাদেশের ওয়ানডে অধিনায়ককে। দলে অন্য দুই চেনা মুখ সাইফ উদ্দিন ও শুভাগত হোম। এ ছাড়া উঠতি ক্রিকেটার বেশ কয়েকজনকেই পাবেন দলে। অনূর্ধ্ব-১৯ বিশ্বকাপে খেলছেন তৌহিদ হৃদয়। বয়সভিত্তিক ক্রিকেটে ভালো করা সাদমান ইসলামও আছেন এই দলে। কলাবাগানে তামিম যদি শেষ পর্যন্ত থেকে যান, তাহলে তামিম সঙ্গী হিসেবে পাবেন বাংলাদেশের নন্দিত-নিন্দিত ক্রিকেটার মোহাম্মদ আশরাফুলকে। এ ছাড়া চলমান ত্রিদেশীয় সিরিজে তামিমের জাতীয় দল সতীর্থ আবুল হাসানও আছেন কলাবাগানে। সেই তুলনায় খেলাঘরে এনামুল হয়তো ভুগবেন খানিকটা নিঃসঙ্গতায়। নাফিস ইকবাল ছাড়া চেনামুখ যে আর কেউ নেই সেখানে! মোহামেডানে সাকিব সতীর্থ হিসেবে পাবেন তাইজুল ইসলাম, শামসুর রহমানদের।